Na podlagi 118. člena Poslovnika Občinskega sveta Občine Jesenice je Občinski svet Občine Jesenice na 35. redni seji dne 11. 3. 2010 potrdil uradno prečiščeno besedilo Odloka o oskrbi s pitno vodo na območju Občine Jesenice, ki obsega:

– Odlok o oskrbi s pitno vodo na območju Občine Jesenice (Uradni list RS, št. 84/06 z dne 8. 8. 2006); 

– Odlok o spremembah in dopolnitvah odloka o oskrbi s pitno vodo na območju Občine Jesenice (Uradni list RS, št. 114/09 z dne 31. 12. 2009)

Št. 007-31/2008-6

Jesenice, dne 11. marca 2010

Župan 
Občine Jesenice 
Tomaž Tom Mencinger l.r.

O D L O K 
o oskrbi s pitno vodo na območju Občine Jesenice (uradno prečiščeno besedilo)

I. SPLOŠNE DOLOČBE

1. člen

Ta odlok določa pogoje in način oskrbe s pitno vodo, gospodarjenje z objekti in napravami, ki služijo oskrbi s pitno vodo iz javnega vodovodnega omrežja (v nadaljevanju javnega vodovoda) ter zahteve za oskrbo s pitno vodo, ki morajo biti izpolnjene pri opravljanju storitev obvezne občinske gospodarske javne službe varstva okolja oskrbe s pitno vodo (v nadaljnjem besedilu: javna služba) in pri lastni oskrbi s pitno vodo. 

S storitvami javne službe se zagotavlja oskrba s pitno vodo stavb ter gradbenih inženirskih objektov, če se v njih zadržujejo ljudje ali se pitna voda uporablja za oskrbo živali. Za storitve javne službe se tudi šteje oskrba s pitno vodo stavb ali gradbenih inženirskih objektov, v katerih se opravljajo storitve državnih in občinskih javnih služb.

2. člen

Z objekti in napravami za oskrbo s pitno vodo iz javnega vodovodnega omrežja upravlja in gospodari izvajalec javne službe, določen s predpisom, ki ureja gospodarske javne službe na območju Občine Jesenice (upravljavec). 

V okviru storitev javne službe mora upravljavec javnega vodovoda na celotnem območju Občine Jesenice, kjer je zgrajen javni vodovod, zagotoviti: 

1. oskrbo s pitno vodo vsem uporabnikom storitev javne službe pod enakimi pogoji v skladu s predpisi, ki urejajo pitno vodo in storitve javnih služb; 

2. pridobivanje podatkov o odvzemu pitne vode iz javnega vodovoda zaradi obračuna storitev javne službe; 

3. vzdrževanje objektov in opreme javnega vodovoda; 

4. nadzor priključkov stavb na sekundarni vodovod; 

5. vzdrževanje delov priključkov stavb na sekundarni vodovod, ki niso daljši od 50 m; 

6. vzdrževanje javnega hidrantnega omrežja in hidrantov, priključenih nanj, v skladu s predpisom, ki na področju varstva pred požari ureja obratovanje javnih vodovodov in hidrantnih omrežij; 

7. izvajanje notranjega nadzora zdravstvene ustreznosti pitne vode v javnem vodovodu v skladu z zahtevami iz predpisa, ki ureja pitno vodo; 

8. monitoring kemijskega stanja vodnega vira za oskrbo s pitno vodo; 

9. monitoring količine iz vodnih virov pitne vode odvzete vode zaradi obratovanja javnega vodovoda v skladu s pogoji iz vodnega dovoljenja za rabo vode iz vodnih virov; 

10. označevanje vodovarstvenih območij in izvajanje ukrepov varstva vodnega vira pitne vode v skladu s predpisom, ki ureja vodovarstveni režim na vodovarstvenem območju vodnega vira, iz katerega javni vodovod odvzema pitno vodo; 

11. izvajanje in pripravo občinskega programa razvoja vodovodnega sistema; 

12. občasno hidravlično modeliranje vodovodih sistemov; 

13. občasno modeliranje kakovosti vode v vodovodnih sistemih; 

14. izdelavo programa ukrepov v primeru izrednih dogodkov v skladu s predpisi, ki urejajo varstvo pred naravnimi in drugimi nesrečami; 

15. redno preverjanje podatkov o stavbah, ki so priključene na javni vodovod, v katastru stavb z dejanskim stanjem stavb na oskrbovalnem območju; 

16. vodenje operativnega katastra javnega vodovoda; 

17. vodenje evidenc v skladu s Pravilnikom o oskrbi s pitno vodo (Uradni list RS, št. 35/06). 

Monitoring kemijskega stanja vodnega vira iz 8. točke prejšnjega odstavka se izvaja na tistih vodnih virih, ki oskrbujejo s pitno vodo javne vodovode, za katere je monitoring določen v programu izvajanja monitoringa, sprejetega v skladu s predpisom, ki ureja kemijsko stanje podzemne vode, oziroma v skladu s predpisom, ki ureja kakovost površinskih voda, če je vodni vir za oskrbo s pitno vodo površinska voda.

3. člen

Občina mora zagotavljati izvajanje storitev javne službe na vseh poselitvenih območjih na območju Občine Jesenice, razen na območjih, ki so nad 1500 m nadmorske višine, in poselitvenih območjih, kjer se oskrbuje iz posameznega vodnega vira manj kot 50 prebivalcev s stalnim prebivališčem ali je letna povprečna zmogljivost oskrbe s pitno vodo manj kot 10 m3 pitne vode na dan. 

Oskrbovalna območja, kjer Občina Jesenice zagotavlja oskrbo s pitno vodo, se določijo s posebnim predpisom. 

Lastna oskrba prebivalcev s pitno vodo se lahko izvaja na območju Občine Jesenice, kjer se oskrba s pitno vodo ne zagotavlja v okviru storitev javne službe, če je vodovod v zasebni lasti, vodni vir pa oskrbuje: 

– poselitveno območje z manj kot 50 prebivalcev s stalnim prebivališčem in z letno povprečno zmogljivostjo oskrbe s pitno vodo, manjšo od 10 m3 pitne vode na dan, ali 

– stavbe na območjih, ki so nad 1500 m nadmorske višine.

4. člen

Izrazi, uporabljeni v tem odloku, imajo naslednji pomen: 

Pitna voda je voda v skladu s predpisom, ki ureja pitno vodo. 

Obdelava vode je filtriranje, čiščenje in dezinfekcija vode iz vodnega vira, ki je namenjen oskrbi s pitno vodo. 

Odjemno mesto je mesto vodovoda, kjer se odčitava poraba pitne vode posameznega porabnika pitne vode. Na posamezno odjemno mesto je lahko priključeno več porabnikov pitne vode, če je v skladu z določbami stanovanjskega zakona zagotovljena porazdelitev stroškov med njimi. 

Hidrantno omrežje so gradbeni inženirski objekti in naprave, s katerimi se voda od vira za oskrbo z vodo dovaja do zunanjih hidrantov, ki se uporabljajo za gašenje požara ali se nanje priključijo gasilna vozila z vgrajenimi črpalkami ali prenosne gasilne črpalke. 

Javni vodovod je vodovod, ki ga sestavlja en ali več sekundarnih vodovodov, lahko pa tudi en ali več primarnih ali transportnih vodovodov in je namenjen kot občinska javna infrastruktura opravljanju storitev javne službe. 

Sekundarni vodovod je omrežje cevovodov ter z njimi povezani tehnološki objekti, kot so objekti za dvigovanje ali zmanjševanje tlaka v omrežju in za obdelavo vode na sekundarnem vodovodu, ki je namenjeno za neposredno priključevanje stavb na posameznem poselitvenem območju. V sekundarni vodovod je vključeno tudi vodovodno omrežje, vključno z zunanjimi hidranti, in vodovodno omrežje za vzdrževanje javnih površin. Gradbeni inženirski objekti in oprema sekundarnega vodovoda so občinska gospodarska javna infrastruktura. 

Primarni vodovod je omrežje cevovodov ter z njimi povezani tehnološki objekti, kot so objekti za obdelavo vode, vodohrani in črpališča, ki so namenjeni transportu pitne vode od enega ali več vodnih virov do sekundarnega vodovoda. Gradbeni inženirski objekti in oprema primarnega vodovoda so občinska gospodarska javna infrastruktura; 

Transportni vodovod je del vodovoda, na katerem ni priključkov neposrednih porabnikov pitne vode in je namenjen za transport vode na večje razdalje od vodnih virov do primarnega vodovoda. 

Lastna oskrba prebivalcev s pitno vodo je oskrba prebivalcev s pitno vodo na podlagi vodnega dovoljenja, izdanega v skladu s predpisi, ki urejajo upravljanje z vodami, na območjih, kjer se storitve javne službe ne izvajajo. 

Zasebni vodovod je vodovod, katerega objekti in oprema so v lasti oseb zasebnega prava in namenjeni lastni oskrbi prebivalcev s pitno vodo. 

Uporabniki vode iz javnega vodovoda so fizične in pravne osebe, ki uporabljajo vodo iz javnega vodovoda ali uporabljajo njegovo požarno varstveno funkcijo (prejšnji 3. člen).

5. člen

Upravljavec v roku enega leta po uveljavitvi odloka sprejme pravilnik o tehnični izvedbi in uporabi objektov in naprav javnega vodovoda. 

Pravilnik o tehnični izvedbi in uporabi objektov in naprav javnega vodovoda določa podrobnejša navodila in tehnične normative za gradnjo, priključevanje, uporabo in vzdrževanje javnega vodovoda.

II. OBJEKTI IN NAPRAVE UPORABNIKOV IN UPRAVLJAVCEV

6. člen

Objekti in naprave uporabnikov so: 

1. interno vodovodno in hidrantno (požarno) omrežje, ki ga od javnega ločuje merilno mesto ali s pogodbo dogovorjeno mesto, katerega načrtovanje, gradnjo in vzdrževanje mora zagotoviti lastnik stavbe sam. Priključek stavbe na javni vodovod je v lasti lastnika stavbe. 

Upravljavec javnega vodovoda mora vzdrževati priključek stavbe na sekundarni vodovod, lastnik ali najemnik stavbe pa mora preverjanje izvedbe in delovanje cevovoda in opreme priključka stavbe na sekundarni vodovod ter njegovo vzdrževanje dopustiti in storjene storitve javne službe plačati v skladu s tarifo za storitve vzdrževanja priključkov stavbe na sekundarni vodovod. 

2. vodovodni priključek 

– spojna cev med sekundarnim oziroma primarnim omrežjem in vodomerom, vključno s priključnim ventilom, odvzemnim jaškom ter vsemi vgrajenimi elementi; 

– obračunski vodomer s pripadajočim ventilom pred njim in nepovratnim ventilom za njim; 

3. vodomerni jašek ali niša; 

4. interni hidranti, interni vodomeri, naprave za reduciranje ali dviganje tlaka vode, vodni zbiralniki za sanitarno ali požarno vodo, naprave za ogrevanje, mehčanje, dezinfekcijo vode in drugi objekti in naprave, ki so nameščeni za obračunskim vodomerom ali za pogodbeno dogovorjenim mestom. 

Te naprave in objekti so last uporabnika, ki z njimi upravlja in razpolaga in se zgrade na podlagi dovoljenja za gradnjo objekta. Če objekt nima gradbenega dovoljenja, se sme priključiti samo na podlagi posebne odločbe upravnega organa, ki izdajo gradbeno dovoljenje.

7. člen

Objekti in naprave upravljavca so: 

a) sekundarni vodovod (sekundarno vodovodno omrežje in naprave): 

– omrežje in naprave za neposredno priključevanje uporabnikov na stanovanjskem ali drugem območju (industrijsko območje, turistično območje, manjše naselje); 

– omrežje in naprave za preprečevanje požarov (hidrantno omrežje); 

– omrežje za vzdrževanje javnih površin; 

– črpališča in naprave za dviganje ali reduciranje tlaka vode na sekundarnem omrežju; 

– naprave za čiščenje in pripravo vode na sekundarnem omrežju; 

b) primarni vodovod (primarno vodovodno omrežje in naprave): 

– na ureditvenem območju naselja (industrijskih območij, turističnih območij) kot so: vodnjaki, črpališča, prečrpališča, zajetja, naprave za bogatenje podtalnice; 

– naprave za čiščenje in pripravo vode na primarnem omrežju; 

– vodohrani; 

– cevovodi od črpališč ali zajetij do sekundarnega vodovodnega omrežja ali vodohranov; 

– cevovodi med posameznimi stanovanjskimi ali drugimi območji v ureditvenem območju naselja (industrijskimi območji, turističnimi območji, manjšimi naselji); 

c) magistralno vodovodno omrežje in naprave: 

– objekti za hranjenje, transport in čiščenje vode, ki so pomembni za oskrbo več občin ali regije; 

– transportni vodovodi od črpališča ali zajetja do primarnega omrežja, na katerem ni priključkov neposrednih porabnikov pitne vode; 

– vodna črpališča, prečrpališča, zajetja, naprave za bogatenje podtalnice in naprave za čiščenje ter pripravo vode, ki služijo več občinam ali regiji.

III. PRIKLJUČITEV NA JAVNI VODOVOD

8. člen

Priključek na javni vodovod je dovoljen samo s soglasjem, ki ga izda upravljavec v skladu z določili odloka in v skladu s predpisi, ki urejajo graditev objektov.

9. člen

Na obstoječem ali predvidenem poselitvenem območju, kjer je zgrajen, se gradi ali rekonstruira javni vodovod, je priključitev na javni vodovod obvezna. 

Na poselitvenem območju upravljavec javnega vodovoda ne sme priključiti stavb ali gradbenih inženirskih objektov na javni vodovod, če na območju ni zagotovljenega odvajanja odpadnih voda v skladu s predpisom, ki ureja odvajanje in čiščenje komunalne odpadne in padavinske vode. 

Na poselitvenem območju, kjer se oskrba s pitno vodo ne zagotavlja s storitvami javne službe, lahko lastnik stavbe zagotovi oskrbo s pitno vodo iz zasebnega vodovoda, namenjenega lastni oskrbi, če je izpolnjen eden od naslednjih pogojev: 

– da je oddaljenost stavbe oziroma gradbenega inženirskega objekta od javnega vodovoda večja od 200 m ali 

– da je izvedba priključka stavbe oziroma gradbenega inženirskega objekta na javni vodovod povezana z nesorazmernimi stroški (ta poselitvena območja oziroma njihovi deli morajo biti določeni v občinskem programu komunalnega opremljanja naselij). 

Upravljavec mora obvestiti uporabnika, da je obvezna priključitev njegovega objekta na javni vodovod in jim posredovati pogoje za izdajo soglasja za vodovodni priključek. 

Dokler upravljavec ne zagotovi ustreznih pogojev, navedenih v tem odloku, priključitev na javni vodovod ni obvezna.

10. člen

Upravljavec opravlja na območju Občine Jesenice na podlagi javnega pooblastila naslednje naloge v zvezi z opravljanjem javne službe po tem odloku: 

– izdaja projektne pogoje, smernice, soglasja in mnenja, vse v skladu s predpisi, ki urejajo graditev objektov in urejanje prostora, 

– izdaja soglasja k projektnim rešitvam, 

– soglasja za začasen priključek oziroma za vrtni priključek. 

Uporabnik predloži k vlogi za pridobitev listin iz prejšnjega odstavka naslednjo dokumentacijo: 

a) k vlogi za pridobitev projektnih pogojev: 

– lokacijsko informacijo, 

– idejno zasnovo, 

– situacijo obstoječega stanja, 

– situacijo v merilu 1:500 z vrisanimi objekti ter vsemi komunalnimi napravami in objekti, ki se ali se bodo nahajali na lokaciji, 

– opis specifičnosti gradnje in namembnosti objekta s predvideno potrošnjo vode, 

– strokovno poročilo o vplivih na okolje v primerih, ko je to določeno s predpisi. 

b) k vlogi za soglasje k projektnim rešitvam in projektni dokumentaciji za spremembo namembnosti, rekonstrukciji in odstranitvi objektov: 

– projekt za pridobitev gradbenega dovoljenja s projektom za priključitev na javni vodovod, 

– situacijo z vrisanim objektom v merilu 1:1000 ali 1:500, 

– soglasje lastnikov ali uporabnikov parcel preko katerih bo potekal vodovodni priključek, oziroma ustrezni pravni akt, ki nadomesti soglasje lastnika, 

– izvedbeni načrt interne vodovodne instalacije. 

c) k soglasju za priključitev, če ni bilo že izdano v postopku za pridobitev gradbenega dovoljenja: 

– pravnomočno gradbeno dovoljenje oziroma dokaz o pravici graditi v skladu s predpisi, ki urejajo graditev objektov in urejanje prostora, 

– katastrski načrt (načrt parcele), 

– situacijo z vrisanim objektom v merilu 1:1000 ali 1:500, 

– načrt strojne (vodovodne) napeljave, 

– soglasje za prekop cestišča, 

– soglasja lastnikov oziroma uporabnikov parcel, preko katerih bo potekal priključek, oziroma ustrezni pravni akt, ki nadomesti soglasje lastnika. 

d) k soglasju za začasni priključek: 

– situacijo z vrisanim objektom v merilu 1:1000 ali 1:500, 

– odločbo upravnega organa o začasnem objektu, 

– opis predvidene porabe vode. 

e) projektne pogoje izdaja upravljavec tudi k tistim gradnjam objektov, ki se priključujejo na lasten vir oskrbe s pitno vodo, kakor tudi v primerih, ko za objekt ne potrebuje vode in v primerih, kadar je potrebna prestavitev cevovoda zaradi gradnje objekta. 

Za pridobitev soglasja za obstoječe zgradbe se uporablja c) točka tega člena, pravnomočno gradbeno dovoljenje pa se predloži, če je bilo izdano.

11. člen

Upravljavec je dolžan izvesti priključek in dobavljati vodo uporabniku, če uporabnik poleg pogojev iz soglasij: 

– predloži atest o brezhibnosti vodovodnega priključka in interne vodovodne instalacije; 

– predloži potrdilo o dezinfekciji interne vodovodne instalacije, 

– predloži dokazilo o plačanem znesku komunalnega prispevka in odločbo o odmeri komunalnega prispevka, ki jo na zahtevo uporabnika ali po uradni dolžnosti izda pristojni občinski upravni organ v primeru, da se objekt, ki je v lasti uporabnika, določenega po tem odloku, priključuje na lokalno komunalno infrastrukturo ali, da predmetni objekt povečuje priključno moč na lokalno komunalno infrastrukturo. Uporabnik vode s plačilom komunalnega prispevka ne pridobi razpolagalne pravice na vodovodu. 

Priključek se izvede praviloma za vsak objekt posebej.

IV. PREVZEM VODOVODNIH OBJEKTOV IN NAPRAV V UPRAVLJANJE

12. člen

Za prevzem vodovodnih objektov – naprav v upravljanje upravljavcu morajo biti izpolnjeni naslednji pogoji: 

1. Vodovod, ki se predaja, mora imeti vso potrebno dokumentacijo (uporabno dovoljenje, geodetski načrt, evidenco priključkov in hidrantov, evidenco osnovnih sredstev in njihove vrednosti, urejena lastninska razmerja, odlok o zaščiti vodnega vira). 

2. Vsi vgrajeni obračunski vodomeri morajo biti pregledani in žigosani skladno s predpisi Urada za standardizacijo in meroslovje. 

3. Izračunani morajo biti stroški obratovanja vodovoda, ki se predaja in stroški v zvezi s prevzemom. 

4. Sprejet in ocenjen mora biti program sanacije, avtomatizacije in razvoja vodovoda, ki se prevzema in zanj izdelan predračun. 

5. Izračunana in sprejeta mora biti enotna ali diferencirana cena, ki upravljavcu omogoča nemoteno upravljanje prevzetih naprav. 

6. Postopek prevzema mora biti izpeljan dokumentirano z zapisniki o primopredaji: (dokumentacije, evidence, knjigovodskih podatkov, blagajniških podatkov, listin o lastništvu, podatkih o terjatvah in dolgovih in ostalih poslovnih zadev).

V. UPORABA JAVNEGA VODOVODA

13. člen

Uporabnik se sme oskrbovati s pitno vodo iz javnega vodovoda samo na način, ki ne poslabšuje pogojev oskrbe z vodo drugih porabnikov priključenih na javni vodovod ali, ki bi vplival na kakovost vode v javnem vodovodu. 

Pri načrtovanju in zagotavljanju odvzema pitne vode iz vodovodov je treba upoštevati, da ima oskrba s pitno vodo prednost pred rabo voda za druge namene.

14. člen

Uporabnik se sme oskrbovati iz javnega vodovoda in hkrati lastnega vodnega vira le, če sta priključek in interna napeljava na javni vodovod in lastni vodni vir izvedena ločeno, brez kakršnekoli medsebojne povezave.

VI. VARČEVANJE Z VODO

15. člen

V primeru višje sile, kot so potres, požar, suša, onesnaženje vodnih virov, izpad energije, velike okvare in podobno, ima upravljavec pravico brez povračila škode prekiniti ali zmanjšati dobavo vode, mora pa postopati skladno s sprejetimi načrti ukrepov za take primere.

16. člen

V primeru pomanjkanja vode na vodnem viru ali poškodb na objektih ali opremi vodovoda, zaradi katerih je ogrožena zmogljivost oskrbe s pitno vodo, lahko upravljavec vodovoda omeji odvzem vode iz vodovoda, pri čemer mora upoštevati, da ima oskrba prebivalstva s pitno vodo prednost pred rabo voda za druge namene.

VII. MERITEV KOLIČIN PORABLJENE VODE

17. člen

Količina porabljene vode se meri z obračunskimi vodomeri. Z velikimi porabniki vode lahko upravljavec sklene posebno pogodbo o meritvi porabljene vode. Posebne pogodbe se sklenejo tudi s porabniki s pavšalnim odjemom, kadar meritev ni možna.

18. člen

Porabniki, ki z lastnimi objekti in napravami izkoriščajo vodne vire na območju, ki ga oskrbuje z vodo javni vodovod, morajo stalno meriti količino izčrpane vode. 

Javni porabniki, ki upravljajo javni vodovod, priključen na javni vodovod upravljavca – dobavitelja, so dolžni meriti dobavljeno količino vode in porabljeno količino pri svojih porabnikih.

19. člen

Vsakemu novemu uporabniku namesti upravljavec vodovoda obračunski vodomer. Tip, velikost in mesto namestitve določi upravljavec v skladu s projektom. Uporabnik ne sme prestavljati, zamenjati ali popravljati obračunskega vodomera. 

Uporabniki, ki uporabljajo vodo iz javnega vodovoda, pa nimajo vgrajenih vodomerov, jih morajo, kolikor to dovoljujejo tehnični pogoji, vgraditi v roku enega leta od uveljavitve tega odloka, skladno z določili tega odloka. 

Vsak obračunski vodomer mora biti pregledan in žigosan od pristojnega organa. 

Upravljavec vzdržuje obračunske vodomere, skrbi za njihove redne preglede in za menjavo.

20. člen

Vodomeri v interni napeljavi služijo uporabniku ali upravljavcu interne napeljave za kontrolo porabe na različnih mestih in jih upravljavec javnega vodovoda ne vzdržuje in ne odčituje za obračun stroškov, razen če skleneta upravljavec javnega vodovoda in upravljavec internega vodovoda o tem posebno pogodbo.

21. člen

Uporabnik je dolžan zgraditi in vzdrževati prostor za vodomer, ki mora biti vedno dostopen delavcem ali pooblaščenim osebam upravljavca za vzdrževanje in redne preglede.

22. člen

Vsako okvaro na priključku ali vodomeru mora uporabnik prijaviti upravljavcu. Uporabnik ima poleg rednih pregledov iz 19. člena pravico zahtevati izredno kontrolo točnosti obračunskega vodomera, če je sporna njegova točnost. Če se ugotovi, da je točnost obračunskega vodomera izven dopustnih toleranc, nosi stroške preizkusa upravljavec, v nasprotnem primeru pa uporabnik.

VIII. CENA STORITVE JAVNE SLUŽBE

23. člen

Cena storitve oskrbe s pitno vodo se določi skladno s predpisi o oblikovanju cen komunalnih storitev in mora biti oblikovana tako, da v celoti pokriva stroške izvajanja javne službe. Ceno oblikuje upravljavec v skladu z veljavno zakonodajo in v soglasju s pristojnim organom občine. 

Cena storitev javne službe oskrbe s pitno vodo se izračuna v skladu z vsakokrat veljavnim Pravilnikom o metodologiji za oblikovanje cen storitev obveznih občinskih gospodarskih javnih služb varstva okolja, oziroma drugim pravilnikom, ki opredeljuje oblikovanje cen storitev oskrbe s pitno vodo. Enako velja za ugotavljanje cen in obračun porabe vode, ki se ne ugotavlja z vodomeri ter za določanje višine cene in obračun prekomerne porabe. 

Vodarina je del cene, ki pokriva stroške izvajanja javne službe in se uporabnikom obračunava mesečno glede na dobavljeno količino pitne vode. Stroški vodarine vključujejo proizvajalne stroške, splošne stroške izvajanja javne službe oskrbe s pitno vodo in donos na vložena sredstva izvajalca. 

Poraba vode, ki je večja od z veljavno zakonodajo normirane porabe in ni posledica okvar, je prekomerna. Cena prekomerne porabe je za 50% večja od vodarine. 

Stroški vodnih povračil so stroški v skladu s predpisi, ki določajo vodna povračila in se obračunavajo mesečno.

IX. VIRI FINANCIRANJA IN OBRAČUN OSKRBE S PITNO VODO

24. člen

Viri financiranja javne službe so: 

– cena storitve javne službe oskrbe s pitno vodo, ki vključuje vodarino in stroške vodnih povračil pitne vode, 

– omrežnina, 

– sredstva občinskega proračuna, 

– drugi viri.

25. člen

Količina porabljene vode iz javnega vodovoda se meri v kubičnih metrih po odčitku obračunskega vodomera na priključku. 

Občinski svet daje soglasje k vsem elementom cene storitve javne službe za porabljeno vodo na predlog upravljavca javnega vodovoda, razen če z drugimi predpisi ni določeno drugače.

26. člen

Če upravljavec ali porabnik ugotovita, da je obračunski vodomer v okvari, ali je ugotovljen nedovoljen način rabe, ali če iz drugega razloga ni mogoče odčitati obračunskega vodomera, je osnova za obračun povprečna dnevna poraba v zadnjem, na osnovi odčitkov obračunanem obdobju. Če še ni bilo nobenega obračuna in vgradnja vodomera ni mogoča, se določi povprečna poraba na osnovi standardov porabe.

X. IZSTAVLJANJE IN PLAČEVANJE RAČUNOV

27. člen

Količina porabljene vode iz javnega vodovoda se obračunava v kubičnih metrih po odčitku vsakega obračunskega vodomera na vodovodnem priključku posebej. 

Pri porabnikih – fizičnih osebah odčita upravljavec stanje na obračunskem vodomeru najmanj dvakrat letno, pri pravnih osebah pa mesečno, neupoštevaje število odčitkov zaradi spremembe cene, okvare ali zamenjave vodomera.

28. člen

V primerih, ko je na internem vodovodnem omrežju več porabnikov, ki se oskrbujejo s pitno vodo iz istega priključka, na katerem se meri poraba z enim obračunskim vodomerom, izda upravljavec račun pooblaščenemu upravljavcu internega vodovoda ali posameznim porabnikom po dogovorjenih kriterijih razdelitve po posameznih uporabnikih.

29. člen

Račun mora porabnik plačati v roku, navedenem na položnici ali računu. Porabnik lahko sporoči upravljavcu pisni ugovor na obračun, najkasneje v osmih dneh po prejemu računa ali položnice. Če uporabnik ne plača zneska računa na položnici ali računu v postavljenem roku, pa ni sporočil upravljavcu pisnega ugovora na obračun, ga upravljavec pisno opozori. 

Upravljavec je dolžan pisno odgovoriti na ugovor porabnika v petnajstih dneh in v tem času ne sme prekiniti dobave vode. 

Če uporabnik ne plača zneska računa na položnici ali računu niti v 15 dneh po izdanem opominu, lahko upravljavec prekine dobavo vode, o čemer mora biti porabnik v samem opominu opozorjen. Upravljavec lahko prekine dobavo vode samo v primeru, ko s prekinitvijo ne posega v pravice drugih uporabnikov.

XI. OBVEZNOSTI UPRAVLJAVCA IN UPORABNIKOV

30. člen

Upravljavec ima pri oskrbi s pitno vodo, poleg nalog iz 2. člena tega odloka, naslednje obveznosti: 

– pridobiti vodno dovoljenje v skladu s predpisi, ki urejajo vode – za rabo vode iz vodnih virov za oskrbo s pitno vodo iz javnega vodovoda, in sicer za vse vodne vire, iz katerih se rabi pitna voda za javni vodovod v Občini Jesenice (5. člen pravilnika); 

– zagotavljanje normalnega obratovanja javnega vodovoda v okviru razpoložljivih kapacitet in pravočasno pripravljanje predlog za planiranje obnove, širitve in dopolnitve oskrbovalnega sistema in varovanja, zaščite in izkoriščanja vodnih virov; 

– redno vzdrževanje javnega vodovoda; 

– kontroliranje hišnih priključkov; 

– redno vzdrževanje obračunskih vodomerov in skrb za redne preizkuse, skladno z zakonom o merilih ali na zahtevo uporabnika, kot to določa 22. člen odloka; 

– redno kontroliranje kvalitete vode, skladno s predpisi, ki urejajo to področje; 

– obveščanje uporabnikov o času trajanja in ukrepih ob prekinitvah dobave vode v sredstvih javnega obveščanja ali neposredno; 

– odčitavanje vodomerov in redno obračunavanje stroškov po veljavnem tarifnem pravilniku; 

– izdajanje soglasij in omogočanje priključitev na javni vodovod, kot to določa ta odlok; 

– organiziranje preskrbe v primeru višje sile in poročanje o nastopu višje sile pristojnim občinskim oziroma mestnim organom; 

– sistematično pregledovanje javnega vodovoda, ugotavljanje izgub ter skrb za avtomatizacijo; 

– preizkušanje in vzdrževanje hidrantov; 

– lahko kontrolira ustreznost internega vodovodnega omrežja pred priključitvijo na javni vodovod; 

– merjenje količine načrpane vode na lastnih črpališčih; 

– pri posegih v prostor je treba upoštevati pogoje odloka o varstvu vodnih virov in ukrepih za zavarovanje pitnih voda v Občini Jesenice (Uradni list RS, št. 77/98); 

– pri vzdrževanju, saniranju ali rekonstrukciji vodovodnega omrežja, je treba preveriti in po potrebi obnoviti vodovode, ki ne ustrezajo več veljavnim normativom za hidrantno omrežje; 

– javni vodovodi naj potekajo po javnih prometnih površinah in intervencijskih poteh tako, da je omogočeno vzdrževanje vodov in priključkov; 

– javni vodovodi morajo biti zgrajeni iz atestiranih materialov; 

– javni vodovodi morajo biti zgrajeni v skladu z geotehničnimi pogoji; 

– pri proizvodnih in storitvenih dejavnostih je treba za uporabo tehnološke vode načeloma predvideti in uporabljati zaprte sisteme; 

– vodenje operativnega katastra javnega vodovoda; 

– vodenja evidenc opravljanja storitev javne službe v skladu s 25. členom Pravilnika o oskrbi s pitno vodo (Uradni list RS, št. 35/06); 

– vodenje evidence oskrbe s pitno vodo iz zasebnih vodovodov v skladu s 26. členom Pravilnika o oskrbi s pitno vodo (Uradni list RS, št. 35/06); 

– vodenje programa oskrbi s pitno vodo v skladu z 28. členom Pravilnika o oskrbi s pitno vodo (Uradni list RS, št. 35/06); 

– posredovanje poročila o izvajanju javne službe v skladu z 29. členom Pravilnika o oskrbi s pitno vodo (Uradni list RS, št. 35/06); 

– posredovanje poslovnega načrta lokalni skupnosti do vključno 31. marca za tekoče leto, v katerem so upoštevani vsi kvalitativni in kvantitativni parametri izvajanja javne službe, vključno s kalkulacijo cene v skladu s Pravilnikom o metodologiji za oblikovanje cen storitev obveznih občinskih gospodarskih javnih služb varstva okolja (Uradni list RS, št. 63/09).

31. člen

Uporabniki imajo naslednje obveznosti: 

– na javni vodovod se lahko priključijo le s soglasjem upravljavca (8. člen tega odloka), 

– priključitev na javni vodovod v skladu z 9. členom tega odloka, 

– redno vzdržujejo interno omrežje, vodomerni jašek ali nišo, hišni priključek in interne hidrante, jih ščitijo pred zmrzovanjem in čistijo dostope do njih zaradi snega, ledu in ostalega materiala; 

– ščitijo pred zmrzovanjem obračunski vodomer; 

– dovoljujejo vstop v svoj objekt in na svoje zemljišče, kadar gre za odčitavanje in vzdrževanje vodomera, ugotavljanje vzrokov motenj ali okvar, meritve tlakov ali odvzem vzorcev vode in opravljanje del v zvezi z javnim vodovodom; 

– kontrolirajo stvarno porabo vode in jo primerjajo z dovoljeno ob priključitvi; 

– javljajo upravljavcu vse okvare na javnem vodovodu, priključku in vodomerih in o odjemu vode iz požarnih hidrantov; 

– pismeno obveščajo upravljavca o spremembi naslova, lastništva in spremembah na objektu, ki imajo vpliv na odvzem in obračun vode v roku 8 dni od nastanka spremembe. Sprememba je možna po poravnavi vseh zapadlih obveznosti; 

– redno plačujejo vodo in priključno moč na podlagi izdanih računov; 

– urejajo medsebojno delitev stroškov, kadar imajo obračun preko enega obračunskega vodomera in sporočijo upravljavcu naslovnika in plačnika računov; 

– se drže varčevalnih in ostalih ukrepov v primeru višje sile ali upravičene prekinitve dobave vode; 

– pridobijo soglasje upravljavca za večja dela pri predelavi in popravilih internega omrežja; 

– povrnejo škodo povzročeno na javnem vodovodu, ki je povzročena zaradi del v zvezi z njihovim objektom, ali zaradi motenj, ki bi jih povzročili z nenormalnim odvzemom vode ali povratnim učinkom na kvaliteto vode v javnem vodovodu; 

– obnovijo vodovodni priključek, ko jih na to opozori izvajalec javne službe; 

– zagotovijo nadzor nad izvedbo hišnega priključka s strani upravljavca, kolikor le ta ne izvaja priključka in poskrbijo za vpis priključka v operativni kataster.

32. člen

Izvajalci del pri vzdrževanju in rekonstrukciji ali gradnji cest, ulic in trgov morajo pridobiti soglasje upravljavca javnega vodovoda in vzpostaviti vodovodno omrežje in naprave v prvotno stanje. Upravljavci drugih infrastrukturnih objektov in naprav morajo pri opravljanju del na svojih objektih in napravah zagotoviti, da ostanejo vodovodne naprave nepoškodovane.

XII. ODVZEM VODE IZ HIDRANTOV

33. člen

Hidranti v omrežju javnega vodovoda služijo predvsem požarni varnosti in morajo biti vedno dostopni in v brezhibnem stanju. Iz njih se sme odvzemati vodo brez soglasja upravljavca le za gašenje požarov. 

Odvzem vode iz hidrantov za druge potrebe je dovoljen le s soglasjem upravljavca. Za takšen odvzem vode se sklene pogodba.

34. člen

Za uporabo hidrantov v internem omrežju, ki se napaja direktno iz omrežja brez vodomera, veljajo določbe prejšnjega člena tega odloka.

35. člen

Uporabnik mora pustiti hidrant v brezhibnem stanju. 

V primeru poškodbe nosi vse stroške za popravilo okvare, ki jo je povzročil.

XIII. PREKINITEV DOBAVE VODE

36. člen

Upravljavec lahko na stroške uporabnika brez odpovedi, a z obvestilom, prekine dobavo vode v naslednjih primerih: 

1. če stanje interne napeljave ali vodomernega jaška ogroža zdravje drugih uporabnikov oziroma kvaliteto vode v javnem vodovodu, 

2. če je priključek na vodovod izveden brez soglasja upravljavca, 

3. če interna instalacija in druge naprave uporabnika ovirajo redno dobavo vode drugim uporabnikom in uporabnik ne izboljša stanja, 

4. če uporabnik brez soglasja upravljavca dovoli priključitev drugega uporabnika na svojo interno napeljavo ali če razširi svojo napeljavo, 

5. če uporabnik onemogoča delavcu upravljavca odčitavanje ali zamenjavo vodomera, ali pregled priključka in notranjih napeljav, ki jih ta izvaja v skladu z določili odloka, 

6. če uporabnik brez privolitve upravljavca odstrani plombo na vodomeru, hidrantu ali kako drugače spremeni izvedbo priključka, glede na stanje ob priključitvi, 

7. če uporabnik krši objavljene omejitve pri varčevanju z vodo, 

8. če uporabnik ne poravna stroškov po izdanem računu niti po prejemu opomina pred prekinitvijo dobave vode v roku, ki je na njem naveden, 

9. z odvodom odpadne vode ali nedopustnim ravnanjem z odpadki, ki ogrožajo vire ali distribucijo vode, povzroča nevarnost onesnaževanja vode. 

Upravljavec lahko prekine dobavo vode samo v primeru, ko s prekinitvijo ne posega v pravice drugih uporabnikov.

37. člen

Upravljavec prekine dobavo vode in ukine priključek, če uporabnik pisno odpove priključek ali zahteva prekinitev dobave vode. 

Priključek upravljavec ukine tako, da: 

– fizično odstrani priključni ventil in cev 

– izbriše priključek iz katastra 

– vnese v evidenco uporabnikov njegovo ukinitev. 

Stroške ukinitve priključka nosi uporabnik.

38. člen

Upravljavec ima pravico prekiniti dobavo vode za krajši čas zaradi planiranih vzdrževalnih del na objektih in napravah javnega vodovoda, vendar mora pa o času trajanja prekinitve dobave vode pravočasno obvestiti uporabnike preko sredstev javnega obveščanja ali neposredno.

39. člen

V primeru nepredvidenih okvar ima upravljavec za krajši čas pravico prekiniti dobavo vode brez predhodnega obvestila.

XIV. KAZENSKE DOLOČBE

40. člen

Z globo 1.000 EUR se kaznuje upravljavec: 

1. če ne izpolnjuje obveznosti iz 2., 30. člena tega odloka, 

2. če ne dopusti priključitve, čeprav so izpolnjeni pogoji iz 8. člena tega odloka, 

3. če prekine dobavo vode v nasprotju s 36. členom tega odloka. 

Z globo 200 EUR se kaznuje odgovorna oseba upravljavca, če stori dejanje iz prejšnjega odstavka.

41. člen

Z globo 200 EUR se kaznuje uporabnik, če: 

1. se priključi na javni vodovod brez soglasja upravljavca (8. člen), 

2. se ne priključi in ne uporablja javnega vodovoda, kjer je to obvezno (9. člen), 

3. prekine dobavo vode drugemu uporabniku ali z nestrokovnim delom onesnaži vodo v napeljavi (13. člen), 

4. ne izpolnjuje obveznosti iz 31. člena, 

5. odvzema vodo iz hidranta v nasprotju s 33. členom. 

Z globo 1.000 EUR se za prekrške iz prejšnjega odstavka tega člena kaznuje pravna oseba, z globo 200 EUR pa odgovorna oseba te pravne osebe.

42. člen

Z globo 1.000 EUR se kaznuje pravna oseba, ki: 

1. ne meri načrpane vode v skladu z 18. členom tega odloka, 

2. ne ravna v skladu z 32. členom tega odloka. 

Z globo od 200 EUR se kaznuje za prekršek odgovorna oseba pravne osebe, ki stori prekršek iz prvega odstavka tega člena.

43. člen

Inšpekcijski nadzor nad izvajanjem tega odloka izvaja občinska inšpekcija, strokovni nadzor nad upravljavcem pa izvaja Komunalna direkcija Občine Jesenice. 

Odlok o oskrbi s pitno vodo na območju Občine Jesenice (Uradni list RS, št. 84/06) vsebuje naslednje prehodne in končne določbe:

XV. PREHODNE IN KONČNE DOLOČBE

44. člen

Uporabniki, ki niso vpisani v kataster porabnikov, se morajo prijaviti upravljavcu v roku šestih mesecev od uveljavitve tega odloka.

45. člen

Upravljavec prevzame v upravljanje druga vodovodna omrežja v skladu z določili 12. člena tega odloka v roku enega leta po sprejemu tega odloka.

46. člen

Upravljavec mora do 30. 6. 2008 pripraviti ustrezne podlage za oskrbovalna območja, v skladu s 30. členom Pravilnika o oskrbi s pitno vodo (Uradni list RS, št. 35/06).

47. člen

Z dnem uveljavitve tega odloka preneha veljati pravilnik o preskrbi s pitno vodo na območju Občine Jesenice (Uradni list RS, št. 56/99, 86/02).

48. člen

Ta odlok začne veljati petnajsti dan po objavi v Uradnem listu Republike Slovenije. 

Odlok o spremembah in dopolnitvah Odloka o oskrbi s pitno vodo na območju Občine Jesenice (Uradni list RS, št. 114/09) vsebuje naslednjo končno določbo:

12. člen

Ta odlok začne veljati naslednji dan po objavi v Uradnem listu Republike Slovenije.

